Diari Oficial de la Generalitat Valenciana


Sumari del DOGV 8967, del 04-12-2020 (2020/10925)

RESOLUCIÓ d'1 de desembre de 2020, de la vicepresidenta i consellera d'Igualtat i Polítiques Inclusives, per la qual es crea la Comissió mixta per al desenvolupament de l'Estratègia Valenciana de Migracions 2021-2026.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8967

Data del DOGV
:   04-12-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/10100


Data del document
:   01-12-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * política migratòria
    * migració
    * legislació

RESOLUCIÓ d'1 de desembre de 2020, de la vicepresidenta i consellera d'Igualtat i Polítiques Inclusives, per la qual es crea la Comissió mixta per al desenvolupament de l'Estratègia Valenciana de Migracions 2021-2026. [2020/10000]  
La mobilitat humana és un fet natural que ha marcat la història de la humanitat i que s'ha accentuat en l'últim segle i mig com a resultat dels avanços tècnics del transport i les comunicacions, les desigualtats econòmiques, els conflictes bèl·lics, les crisis humanitàries o els efectes del canvi climàtic. Per a milions de persones abandonar la seua terra natal no és una elecció sinó l'única possibilitat de sobreviure o d'oferir a la seua família un futur de pau i seguretat lluny de la misèria, la guerra o la persecució.  
L'Estatut d'Autonomia de la Comunitat Valenciana atribueix a la Generalitat en l'àmbit de les seues competències, la protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial. A més, la realitat de les migracions és present al llarg dels objectius del Pla Valencià d'Inclusió i Cohesió Social (PVICS) 2017-2022.  
Per a donar la resposta institucional adequada, l'Estratègia Valenciana de Migracions 2021-2026 es planteja com una eina per a afrontar aquest repte des d'una perspectiva inclusiva i intercultural. L'objectiu és dissenyar amb una visió de conjunt les actuacions que les diferents conselleries han de dur a terme per a, en el marc de les seues respectives competències, garantir els drets de totes les persones, afavorir la cohesió social i promoure la diversitat com un valor que enriqueix la nostra societat. Aquesta Estratègia té als drets humans com a principal eix inspirador i s'emmarca en la legalitat internacional, europea, estatal i autonòmica.  
En aquest sentit, la creació de la Comissió Mixta per al desenvolupament de l'Estratègia Valenciana de Migracions 2021-2026 té per objecte la coordinació entre institucions públiques i entitats que treballen en aquest àmbit, per al seguiment, avaluació i revisió dels objectius i actuacions de l'Estratègia.  
Per tot això, resolc:  
  
Primer  
Crear la Comissió mixta per al desenvolupament de l'Estratègia Valenciana de Migracions 2021-2026.  
  
Segon  
Encomanar a la Direcció General d'Igualtat en la Diversitat, que, de conformitat amb l'article 13, del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, és el centre directiu competent en matèria de política migratòria, el procés de creació de la Comissió mixta per al desenvolupament de l'Estratègia Valenciana de Migracions 2021-2026, així com la coordinació i posada en marxa de totes les accions que siguen necessàries per a l'execució, seguiment, avaluació i revisió dels objectius i actuacions de l'Estratègia.  
  
La referida Comissió mixta tindrà les següents funcions:  
a) Aprovació dels indicadors de compliment dels objectius de l'Estratègia.  
b) Seguiment de la implantació de les actuacions de l'Estratègia.  
  
c) Aprovació del reglament de funcionament de la Comissió i del seu calendari de treball.  
d) Supervisió i seguiment del pressupost anual destinat a les actuacions de l'Estratègia.  
e) Realització d'un informe anual i final del compliment dels objectius i actuacions de l'Estratègia.  
f) Proposta de modificació, addició o supressió de mesures, en el seu cas, a la vista de les avaluacions anuals.  
g) Emissió d'informes i resolucions, així com recomanacions a les diferents administracions que tinguen per objecte el desenvolupament ple de l'Estratègia.  
La Comissió mixta tindrà la següent composició:  
- Presidència: la persona titular de la conselleria amb competències en política migratòria.  
- Vicepresidència primera: persona triada entre les vocalies socials.  
- Vicepresidència segona: la persona titular de la secretària autonòmica amb competències en política migratòria.  
- Vocalies institucionals (15). Una persona en representació de: 1) Educació, Cultura i Esport; 2) Sanitat Universal i Salut Pública; 3) Justícia, Interior i Administració Pública; 4) Economia Sostenible, Sectors Productius, Treball i Comerç; 5) Habitatge i Arquitectura Bioclimàtica; 6) Participació, Transparència, Cooperació i Qualitat Democràtica; 7) Hisenda i Model Econòmic; 8) Igualtat en la Diversitat; 9) Igualtat de Gènere; 10) Acció Comunitària i Barris Inclusius; 11) Infància i Adolescència; 12) Joventut; 13) Relacions amb la Unió Europea i l'Estat; 14) Federació Valenciana de Municipis i Províncies; 15) Universitats Públiques Valencianes.  
- Vocalies socials (26). 1-7) Set persones en representació d'entitats que treballen en l'àmbit de la migració amb implantació en almenys dues províncies de la Comunitat Valenciana, almenys una d'elles especialitzada en la protecció internacional; 8-14) Set persones en representació d'entitats que treballen l'àmbit de la migració amb implantació local, almenys una de cada província; 15-21) Set persones en representació de col·lectius de persones migrants, almenys una de cada continent d'origen: Europa, Àfrica, Àsia i Amèrica; 22) Una persona en representació d'ACNUR; 23) Una persona en representació d'entitats de defensa de drets de la infància; 24-26) Dues persones en representació dels sindicats més representatius i una de la patronal, en el marc de la Mesa del Diàleg Social de la Comunitat Valenciana.  
  
La secretaria l'ostentarà la persona titular de la subdirecció general amb competències en política migratòria, amb veu però sense vot. Quan fora necessari, podrà ser substituïda per una altra persona funcionària de la direcció general amb competències en matèria de política migratòria.  
  
Les persones designades en el cas de les vocalies institucionals seran proposades per l'òrgan competent, titular i suplent, sent almenys una d'elles dona. En el cas de la Federació Valenciana de Municipis i Províncies, les persones representants tindran en compte les entitats locals que participen en la xarxa Pangea. En el cas de les universitats públiques valencianes, realitzaran una proposta conjunta de representació.  
Les persones designades en el cas de les vocalies socials seran proposades per les entitats corresponents, que hauran de tindre provada la seua actuació en l'àmbit de la migració, així com en l'àmbit sectorial o territorial corresponent. Cada candidatura constarà de dues persones, una vocal i una altra suplent, almenys una d'elles dona. Per a cada categoria, si hi haguera més candidatures que vocalies, prevaldrà el criteri de major suport entre el sector, que es manifestarà en la proposta enviada.  
En el cas que les vocalies titulars inicialment acceptades no estigueren compostes almenys la meitat d'elles per dones, es realitzarà l'oportú sorteig per a determinar d'aquesta manera les substitucions necessàries per al compliment de la paritat, que s'entendrà aconseguida si les dones representen almenys el 50 %.  
Tenint en compte les propostes rebudes, la presidència de la Comissió realitzarà el corresponent nomenament.  
La Comissió mixta podrà convidar per a assessorar en les qüestions que considere a persones expertes, que participaran amb veu però sense vot.  
  
Tercer  
Ordenar la publicació de la present resolució en el Diari Oficial de la Generalitat Valenciana.  
  
València, 1 de desembre de 2020.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.